钦定古今图书集成/明伦汇编/官常典/第251卷 > 《左丞相说右丞相璟太子少傅乾曜同日上官命宴东堂赐诗》元·宗
## 钦定古今图书集成/明伦汇编/官常典/第251卷 > 《左丞相说右丞相璟太子少傅乾曜同日上官命宴东堂赐诗》元·宗

《苏晋序》云：“惟圣宝贤，以齐皇极。有若左丞相燕国公、右丞相广平公、太子少傅安阳侯，皆生人硕德，皇国元老，道著廊庙，绩宣华戎。由是懋其成功，锡以元圭。咨日于朔，择时于秋。俾对命王庭，受职公府。见群属，揖庶寮。礼官辨章，掌舍陈次。瞽工备乐，侑饔献蒸。六卿拜下以成仪，三事自天而来贺。秩秩宾筵，晖晖旅” 酬。玉纬垂文，《南风》和《雅》《颂》之奏；金浆降醴，云天光饫酌之宜。宰德贵和，尽庄敬具瞻之范；群情尚洽，预周旋宴语之欢。方将一心，天工，戮力帝载，寝黑山之柝，包青海之戈。云雨贤才，水火菽粟。日咏鱼藻，岁陈由庚。颐殷赵之年，留鲁阳之景。爰命在宴，乃赓载歌。

赤帝收三杰，黄轩举二臣。由来丞相重，分掌国之钧。
我有握中璧，双飞席上珍。子房推道要，仲子讶风神。
复辍台衡老，将为调护人。鸳鸾同拜日，车骑拥行尘。
乐聚南宫宴，觞连北斗醇。俾余成百揆，垂拱问彝伦。